गुजरात विधानसभा चुनाव के नतीजों पर पहली बार बोलते हुए कांग्रेस अध्यक्ष राहुल गांधी ने कहा है कि यह नतीजे बीजेपी के लिए जबरदस्त झटका हैं. उन्होंने कहा, ठीक है हम हार गए, जीत सकते थे, वहां थोड़ी कमी होगी. इसके साथ ही उन्होंने कहा कि कांग्रेस बीजेपी से लड़ने में कहीं भी पीछे नहीं रहेगी. गौरतलब है कि सोमवार को आए नतीजों में साफ है कि गुजरात में कांग्रेस ने बीजेपी को काफी सालों बाद इतनी कड़ी टक्कर दी है. हालांकि सीटों की संख्या में वह बीजेपी से पीछे रह गई और वहां पर सरकार बनाने में कामयाब नहीं हो पाई. बीजेपी को 99 सीटें जबकि कांग्रेस को 80 सीटें मिली हैं.